Tämän kesän Ilosaarirockissa ostokset tehdään festivaalirannekkeella. Tapahtumassa ei tänä vuonna käy käteinen eikä kortti.

Käytännössä jokainen festivaalivieras saa samanlaisen rannekkeen kuin aina ennenkin mutta pienellä lisäominaisuudella.



– Rannekkeessa on lähimaksamisesta tuttu siru, johon jokainen voi ladata rahaa joko itse verkkosivujen kautta tai sitten paikan päällä. Uudistus on askel nykyaikaan, kertoo Ilosaarirockin vastaava tuottaja Petri Varis.



Full cashless eli vapaasti suomennettuna täysin käteisetön festivaali on melko uusi juttu Suomessa, mutta maailmalla jo viisi vuotta vanha. Suomen ensimmäinen "rannekemaksu" -tapahtuma oli viime kesänä Tampereella järjestetty hiphop-festivaali Blockfest.



Monille rannekkeella tapahtuva lähimaksaminen on tuttua muun muassa kylpylöistä, joissa käteisen mukana kuljettaminen on vaikeaa.



Teknologian toimittaa belgialainen PlayPass, jonka kanssa Ilosaarirock-festivaali on tehnyt tämän kesän tapahtumaa koskevan sopimuksen. Petri Varis uskoo, että uusi maksutapa tuo helppoutta ja lisähauskuutta festareille, kun maksaa voi pelipassilla rannetta heilauttamalla.



Maksujärjestelmä toimii omassa suljetussa verkossaan, johon eivät pääse sähkökatkotkaan.



– Systeemi on aukoton ja toiminut kaikkialla, jossa se on ollut käytössä.



Ilosaarirock järjestetään 13.–15.7. Joensuun Laulurinteellä. Kävijäennätyksen tehnyt Ilosaarirock keräsi viime vuonna 67 000 asiakasta ollen näin Suomen kolmanneksi suurin festivaali.